మధుబాబు

**మధుబాబు**గా ప్రసిద్ధుడైన **వల్లూరు మధుసూదన రావు** ప్రముఖ తెలుగు నవలా రచయిత.  ఎక్కువగా పరిశోధనాత్మక (డిటెక్టివ్) నవలలు ప్రచురించాడు. వీరి చాలా నవలలో షాడో కథానాయకుడిగా కనిపిస్తాడు. కొన్ని నవలలలో వాత్సవ్‌ని కూడా కథానాయకుడిగా చేసి రాస్తూ ఉంటారు. ఈయన రచనా శైలిలో ఒక ప్రత్యేకత ఉన్నది, ఏ విషయాన్ని రచయతగా చెప్పారు. దానిని కథ లోని పాత్రలు మాట్లాడుకునేటట్లు చేస్తారు. ఈయన వ్రాసిన జానపద నవలలు కూడా ఇంతే స్థాయిలో చదువరులను ఆకట్టుకున్నాయి.

విజయవాడకు దగ్గరున్న హనుమాన్ జంక్షన్కు చెందిన ఈయన 100కి పైగా నవలలను ప్రచురించాడు. ఈయన నవలలు ప్రాచుర్యము పొందడానికి పాత్రలలోని మానవీయత, హాస్యమేనని పాఠకులు భావిస్తారు. ప్రారంభదశలో మధుబాబు నవలలు మద్రాసులోని ఎం.వీ.ఎస్ పబ్లికేషన్స్ ప్రచురించింది. ఆ తరువాత ఈయన మధుబాబు పబ్లికేషన్స్ పేరుతో సొంత ప్రచురణాలయము ప్రారంభించారు. మధుబాబు నవలలు స్వాతి వార పత్రికలో చాలా సంవత్సరాలు వారం వారం ధారావాహికగా ప్రచురించబడ్డాయి. ప్రస్తుతం ఆంధ్రజ్యోతి వారి నవ్య వీక్లీలో మధుబాబు నవలలు ధారావాహికలుగా ప్రచురించబడుతున్నాయి.

మధుబాబు చాలా కాలం వరకు కృష్ణా జిల్లా హనుమాన్ జంక్షన్లో ప్రధాన ఉపాధ్యాయుడిగా పనిచేసి ఈమధ్యనే పదవీ విరమణ చేసారు. మెర్కురి ఎంటర్‌టైన్‌మెంట్ అనే చలన చిత్ర నిర్మాణ సంస్థకి ఒక కథను సమకూర్చారు. ఈయన పేరుకున్న ప్రాముఖ్యత దృష్ట్యా మధుబాబును అనుకరిస్తూ మధురబాబు, శ్రీ మధుబాబు వంటి రచయితలు వెలశారు.

## బాల్యం, విద్యాభ్యాసం
మధుబాబు జులై 6, 1948 న కృష్ణా జిల్లా, తోట్లవల్లూరు గ్రామంలో జన్మించాడు. సూర్యనారాయణ రావు, భారతి ఈయన తల్లిదండ్రులు. తండ్రి కరణంగా పనిచేసేవాడు. వీరిది మధ్యతరగతి కుటుంబం. మధుబాబుకు నలుగురు చెల్లెళ్ళు ఉన్నారు. ఏడో తరగతి వరకు తోట్లవల్లూరు లోని ప్రభుత్వ పాఠశాలలో చదువుకున్నాడు. చదువు అనుకున్నట్టుగా సాగకపోవడంతో తండ్రి ఈయనను ఎ. కొండూరు మండలం, కంభంపాడు గ్రామంలో ఉపాధ్యాయుడిగా పనిచేస్తున్న బాబాయి దగ్గరకు పంపించాడు. అక్కడ చదువుతున్నప్పుడే నాటకాలమీద, సాహిత్యం మీద ఆసక్తి ఏర్పడ్డాయి. ఎస్. ఎస్. ఎల్. సి కోసం మళ్ళీ స్వగ్రామానికి తిరిగి వచ్చాడు. తండ్రి స్వతహాగా సాహిత్యాభిమాని. ఆయన ఎక్కువగా శరత్ సాహిత్యం చదివేవాడు. వీరి ఇంట్లో సుమారు 2000 దాకా పుస్తకాలు ఉండేవి. మధుబాబు వీటిలో చాలా పుస్తకాలు చదివాడు. మచిలీపట్నంలో ఉపాధ్యాయ శిక్షణ పూర్తి చేశాడు. కానీ ఆ వృత్తిలో ఎదుగుదల ఉండదని మొదట్లో అందులో చేరలేదు.

## వృత్తి
హైదరాబాదులో దుర్గాబాయి దేశ్‌ముఖ్ స్థాపించిన ఆంధ్ర మహిళా సభ లో అకౌంటెంట్ గా ఉద్యోగ జీవితాన్ని ప్రారంభించాడు. పగలు ఉద్యోగం చేస్తూ రాత్రి కళాశాలలో చదువుతూ పి. యు. సి, తర్వాత బి. కాం పూర్తి చేశాడు. తన పని చేసే చోటనే ఉన్న గ్రంథాలయంలో చాలా పుస్తకాలు చదివాడు. కొద్దికాలం హైదరబాదు రిజర్వు బ్యాంకులో కాయిన్, నోట్ ఎక్జామినర్ కూడా పనిచేశాడు. అదే సమయంలో నాటకాల మీద ఆసక్తితో చాలా నాటకాల్లో పాల్గొన్నాడు. 

జీవితంలో ఏదో సాధించాలనే తపనతో అనేక ప్రాంతాల్లో పర్యటించడం మొదలుపెట్టాడు. 1972 నాటికి మద్రాసు చేరుకున్నాడు. అక్కడే రచనలు మొదలు పెట్టాడు. తన మొదటి రచన ప్రారంభించక మునుపే ఎం. వి. ఎస్. పబ్లిషర్స్ అనే సంస్థకు వెళ్ళి తన దగ్గర ఒక నవల ఉన్నదనీ ప్రచురిస్తారా అని అడిగాడు. విషయం బాగుంటే ప్రచురిస్తామన్నారు వాళ్ళు. దాని తర్వాత ఆయన కేవలం మూడు రోజుల్లో *వాంటెడ్ డెడ్ ఆర్ అలైవ్* అనే నవలను రాసి వారికి ఇచ్చాడు. ఇది 15 సార్లు పునర్ముద్రితమైంది. ఆయన అందుకున్న తొలి పారితోషికం 50 రూపాయలు. ఈయన రచయిత కావడం వెనుక స్నేహితుడు బొర్రా సుబ్బారావు ప్రోత్సాహం ఉంది. ఈయన మధుబాబును మరిన్ని రచనలు చేసేలా ప్రోత్సహించాడు.

నవలలు రాస్తూ దాదాపు ఏడు సంవత్సరాల పాటు మద్రాసులో గడిపి రచయితగా మంచి గుర్తింపు సాధించాడు. తర్వాత 1979 లో స్వస్థలానికి తిరిగి వచ్చి తనకున్న విద్యార్హతలతోనే ఉపాధ్యాయ ఉద్యోగంలో చేరాడు. తర్వాత ఉద్యోగంలో కొనసాగుతూనే ఖాళీ సమయాల్లో తన రచనా ప్రస్థానం కొనసాగించాడు.

పుస్తక పఠనం అనే అలవాటు మరుగున పడిపోయిన నేటి అంతర్జాల యుగంలో కొత్త తరానికి తన రచనలను దగ్గర చేద్దామనే ఉద్దేశ్యంతో ఇటీవలే 'షాడో మధుబాబు (అఫిషియల్) ఆడియోబుక్స్' అనే యూట్యూబ్ చానెల్ ను ప్రారంభించారు.

## రచనలు

ఇప్పటివరకూ సీరియల్స్ రూపంలో వెలువడిన మధుబాబు గారి రచనలు!

**స్వాతి వీక్లీ సీరియల్స్**

1985 -  July   - షాడో! షాడో!!

1986 - May - రెడ్ సిల్వర్ 

1988 - Dec  - రెడ్ అలెర్ట్ 

1989 - n/a - పులిమడుగు 

1990 - Oct   - భోలాశంకర్ 

1991 - Jun   - రుద్రభూమి

1992 - Mar - మిస్సింగ్ నెంబర్ 

1993 - Jan   - మిడ్ నైట్ ఫ్లస్ వన్ 

1995 - Jul     - క్రైం కార్నర్ 

1996 - Feb   - మిడ్ నైట్ అడ్వంచర్ 

1996 - Jul    - టెర్రా - 205

1997 - Mar  - ఫైనల్ వార్నింగ్ 

1997 - Nov  - టార్గెట్ ఫైవ్ 

1998 - Mar  - ఆనందజ్యోతి

1999 - Mar  - రెడ్ షాడో

1999 - Oct   - టచ్ మి నాట్ 

2000 - Mar  - కాళికాలయం

2001 - Jan    - శ్రావణి

2001 - Jul     - యముడు

2001 - Dec   - శంకర్ దాదా

2003 - Mar  - పాము

2003 - Nov   - రహస్యం

2004 - Jun    - చక్రతీర్థం

2005 - Jan    - వన్స్ ఎగైన్ షాడో

2005 - Jun    - శిక్ష

2006 - Apr    - స్వర్ణఖడ్గం

2007 - Feb    - అతను

2007 - Sep   - బొమ్మ

2008 - Apr    - బైరాగి

2008 - Nov   - చతుర్నేత్రుడు

2009 - Jul     - అపరిచితుడు

2010 - Jan    - దొంగ.దొంగ..దొంగ...పట్టుకోండి

2010 - Jun    - మచ్చలగుర్రం

2011 - Mar  - వీరభద్రారెడ్డి

2021 - Feb  - టార్గెట్ షాడో

2021 - Nov - వారియర్ షాడో

2022 - Apr - నల్లతాచు

2022 - Aug - రెడ్ సిగ్నల్

2023 - Aug - స్వర్ణ గోపురం 

2024 - Mar - గోల్డెన్ షాడో

2024 - Sep - పారాహుషార్

2025 - Feb - భయం... భయం

2025 - Jul - వసంతోత్సవం ( రన్నింగ్ )

**ఆంధ్రజ్యోతి వీక్లీ సీరియల్స్**

1986 - Nov - డెత్ వారెంట్

1990 - Oct - టెన్ ఎగైనెస్ట్ షాడో!

**నవ్య వీక్లీ సీరియల్స్**

2012 - Aug   - హంటర్ షాడో 

2013 - Feb    - శివుడు

2013 - Dec   - నిశ్శబ్దనాదం

2014 - Jun    - రుద్రుడు 

2014 - Dec   - నరుడు

2015 - Nov   - డేర్ డెవిల్ 

2016 - Jul     - వెట్టి

2017 - Jul     - స్టార్ ఫైటర్ 

2018 - Aug   - నిశాచరుడు

2019 - Jun    - దుర్మార్గుడు!

**సహరి ఆన్లైన్ వీక్లీ సీరియల్స్**

2021 - Jan - శివంగి

2022 - Mar - రుద్రనాగు

2023 - May - గన్ పాయింట్

2024 - Jul - భైరవ

(2013 లో నది మాసపత్రికలో "మరకత మంజూష" కొద్దినెలలపాటు సీరియల్ గా వచ్చింది.)

### టీవీ ధారావాహికలు
# చక్ర తీర్థం (ఈ టీవీ)
# కాళికాలయం ( జెమిని టీవీ)
# శంకర్ దాదా
# శిక్ష

## మూలాలు

## బయటి లింకులు
వర్గం:తెలుగు నవలా రచయితలు
వర్గం:1948 జననాలు
వర్గం:జీవిస్తున్న ప్రజలు